Philips

Koninklijke Philips N.V. er en hollandsk multinational sundhedsteknologi- og forbrugerelektronikvirksomhed. Siden at Philips belysnings-division i 2016 blev fraspaltet til et nyt selskab "Signify" har Philips Consumer life (Saeco) og Philips Healthcare (Philips Avent, Respironics og Shenzhen Goldway Industrial) udgjort de to forretningsdivisioner. Virksomheden har hovedkvarter i Amsterdam, med større datterselskaber i Italien, Kina, England og USA. De er tilstede i over 100 lande.
I 2020 var omsætningen på 19,535 mia. Euro, og der var 81.592 ansatte.

Historie 
Philips opstod i 1891, da Anton og Gerard Philips grundlagde Philips & Co. i Eindhoven i Holland. Virksomheden begyndte at fremstille kultrådsglødepærer, og ved århundredeskiftet var Philips & Co. en af de største producenter i Europa. I 1910 var Philips med 2.000 medarbejdere den største arbejdsgiver i Holland.
 
På baggrund af den industrielle revolution i Europa etablerede Philips i 1914 sit første forskningslaboratorium, og virksomheden begyndte lanceringen af sine første nyskabelser inden for røntgen og radioteknologi. I årenes løb er listen over opfindelser vokset og indeholder mange teknologiske gennembrud, som har givet mennesker en mere indholdsrig hverdag.

Vigtigste opfindelser 
 1891 – 1915 Philips begyndte med at fremstille kultrådsglødepærer.
 1918 lancerede Philips et medicinsk røntgenrør. Det blev begyndelsen på en opdeling af virksomhedens produktsortiment, og Philips begyndte at beskytte sine opfindelser med patenter på områder fra røntgenstråling til radiomodtagelse.
 1927 begyndte Philips at producere radioer.
 1932 havde Philips solgt en million radioapparater og var blevet verdens største radioproducent. Et år senere begyndte Philips at fremstille medicinsk røntgenudstyr i USA.
 1939 blev den første Philips elektriske barbermaskine lanceret
 1963 lancerede Philips kassettebåndet.
 1965 blev de første integrerede kredsløb fremstillet.
 1970’erne: Forskning i belysning bidrog til udvikling af de nye, energibesparende PL- og SL-pærer
 1983 kom Philips med en teknologisk milepæl: lanceringen af cd’en.
Philips videreudviklede cd-teknologi og lancerede i 1997 i samarbejde med Sony endnu en nyudvikling, som blev historiens hurtigst voksende elektroniske forbrugerprodukt: dvd’en.

Philips i Danmark 
Som følge af importrestriktioner blev der i 1933 startet en egen produktion i Danmark. Philips Industri og Handels A/S blev hovedselskabet i den danske organisation med Philips Lampe A/S og Philips Radio A/S som bifirmaer. I en fabrik i Jenagade på Amager blev der fremstillet glødelamper, radiorør, radioapparater, neonrør, pladespillere, Philishave barbermaskiner, grammofonplader, telekommunikationsudstyr, lysarmaturer, båndoptagere og tv-apparater. Salgsafdelingerne og administrationen blev efter krigen samlet i "Industrigården" på Prags Boulevard 80, ligeledes på Amager.

I begyndelsen af 60'erne ændredes produktionsstrukturen i den internationale koncern, og Philips i Danmark kom til at stå for storproduktion af enkelte produkter. Foruden glødelamper og tv-måleudstyr drejede det sig bl.a. om kanalvælgere til tv-apparater.

Fabrikken i Jenagade blev senere udviklings- og produktionscenter for mobiltelefoner og navigationsudstyr til lystsejlere. Produktionen af mobiltelefoner i Danmark blev indstillet sommeren 1994, mens navigationsudstyret blev produceret til udgangen af 1996. Sideløbende hermed blev der produceret professionelt tv-måleudstyr på en fabrik i Brøndby til udgangen af 1997, hvor denne virksomhed blev udskilt fra koncernen.

Datterselskab 
I marts 2011 købte Philips Dameca, en global udbyder af anæstesiapparater og andet operationstilbehør.

Referencer

Eksterne henvisninger 
  

Eindhoven
Sundhedsteknologivirksomheder
Elektronikvirksomheder fra Nederlandene
Konglomerater fra Nederlandene
Virksomheder i Amsterdam